এক বার কোনও মেয়ের পিছু নেওয়া অপরাধ নয়! রায় আদালতের

ওয়েব ডেস্ক: শুধুমাত্র একবার কোনও মেয়ের পিছু নেওয়াকে (Stalking) নজরদারি চালানো বা স্টকিং বলা যাবে না বলে রায় দিল বম্বে হাইকোর্ট (Bombay High Court)। এমনকি এটিকে অপরাধও বলা যাবে না বলে জানিয়েছে মহারাষ্ট্রের (Maharashtra) শীর্ষ আদালত। একটি পকসো (POCSO) মামলায় এই পর্যবেক্ষণ শুনিয়েছে আদালতের বিচারপতি জিএ সানপে। আসলে এক নাবালিকার যৌন হেনস্থার একটি মামলার বিচার চলাকালীন এই রায় দেওয়া হয়েছে বম্বে হাইকোর্টের তরফে।

এই পকসো মামলার রায়দানের সময় মহামান্য বিচারপতি বলেন, কোনও মেয়ের পিছু নেওয়ার ঘটনা বাঞ্ছনীয় নয়। তবে সেটিকে ভারতীয় দণ্ডবিধির ৩৫৪ (ডি) আইনের আওতায় ‘অবৈধ নজরদারি’ হিসেবে গণ্য করা যাবে না বলেও জানিয়েছেন বিচারপতি সানপে। তবে এর সঙ্গে তিনি এও বলেছেন, যদি দীর্ঘ সময় ধরে একাধিকবার কোনও মেয়ের পিছু নেওয়া হয়, সেক্ষেত্রে সেটিকে নজরদারি চালানো বলে ব্যাখ্যা করা যাবে।

আরও পড়ুন: ‘রাস্তা করে দেব প্রিয়াঙ্কার গালের মতো’ বিজেপি প্রার্থীর মন্তব্যে ধিক্কার কংগ্রেসের

বম্বে হাইকোর্টে যে পাকসো মামলার বিচার চলছিল সেই ঘটনা ঘটে ২০২০ সালে। এক তরুণের বিরুদ্ধে এক তরুণীর পিছু নিয়ে তাঁকে বিয়ের প্রস্তাব দেয়। কিন্তু তরুণী ভয় পেয়ে সব ঘটনা বাড়িতে জানায়। পরে মেয়েটির বাড়ির তরফে অভিযুক্ত তরুণের বাড়িতে যোগাযোগ করা হয়। কিন্তু তাতেও লাভের লাভ কিছুই হয়না। বরং আরও বেশি করে তরুণীকে ‘স্টক’ করতে শুরু করে ওই তরুণ। এভাবে একদিন তরুণীর ফাঁকা বাড়িতে বলপূর্বক ঢুকে তাঁকে যৌন হেনস্থা করে অভিযুক্ত। তারপরই পাকসো আইনের আওতায় মামলা দায়ের হয় আদালতে।

ঘটনার মূল অভিযুক্ত যুবককে যৌন হেনস্থার দায়ে ভারতীয় দণ্ডবিধির ৩৫৪ (এ) এবং পাকসো আইনের ৪ নং ধারায় দোষী সাব্যস্ত করা হয়। তবে আরেকজন তরুণ, যিনি ঘটনার সময় দরজা আটকে থাকার অভিযুক্তে বিচারের অধীনে ছিলেন, তাঁকে বেকসুর খালাস করেছে বম্বে হাইকোর্ট।